Volg prins Philip se begrafnis hierPrins Philip was 99. Hy het Vrydag gesterf. (Foto: The Royal Family/Twitter) Prins Harry, die Britse hertog van Sussex, het vroeër vandeesweek in Londen aangekom vir die begrafnis van sy oupa, prins Philip, wat Saterdag plaasvind. Prins Philip het Vrydag vreedsaam by die Windsor-kasteel gesterf, net twee maande voor sy 100ste verjaardag. Dit was die begin van ŉ agt dae lange nasionale routydperk. Dit is die eerste keer dat Harry na Brittanje terugkeer nadat hy en sy vrou, Meghan, vroeër vanjaar amptelik die tuig as werkende koninklikes neergelê en na Kalifornië in die VSA verhuis het. Harry en Meghan het die afgelope ruk ŉ rits beskuldigings teen die koninklike familie gemaak, waaronder beskuldigings van rassisme, asook dat hulle versuim het om Meghan met haar geestesgesondheidsprobleme te help. Luidens berigte het Meghan, wat tans swanger is met ŉ dogtertjie, in Kalifornië agtergebly. Buckingham-paleis het bevestig dat sy nie die verrigtinge sal bywoon nie. “Die hertogin van Sussex is deur haar dokter aangeraai om nie te reis nie. Die hertog sal wel die begrafnis bywoon,” het ŉ woordvoerder vir Buckingham-paleis gesê. Volgens People het Harry glo Sondag in Brittanje uit die VSA geland, waarna hy na Frogmore Cottage – sy en Meghan se huis in Brittanje – gereis het om in self-isolasie te bly tot die begrafnis plaasvind. Harry se niggie, prinses Eugenie, haar man, Jack Brooksbank, en hulle nuwe babaseuntjie, August, woon tans in Frogmore Cottage op Harry en Meghan se uitnodiging. Volgens The Times het die koningin vir Harry die verleentheid gespaar deur aan te kondig dat militêre uniforms nie gedra hoef te word op prins Philip se begrafnis nie. Harry sou die enigste senior manskoninklike wees wat nie ŉ militêre uniform sou kon dra nie, aangesien hy verplig was om sy eremilitêre verpligtinge te laat vaar nadat hy uit sy amp bedank het. Britte rou oor die dood van prins Pililp. (Foto: Glyn Kirk/AFP) Prins Andrew, hertog van York, het ook vir ŉ opskudding gesorg nadat hy versoek het om ŉ militêre uniform na die begrafnis te dra. Hy het in November 2019 sy koninklike pligte laat vaar weens sy vriendskap met Jeffrey Epstein. Koningin Elizabeth het besluit dat alle senior manskoninklikes siviele drag moet dra. Die geleentheid sal regstreeks uitgesaai word en Covid-19-protokol sal streng gevolg word, maar militêre personeel van die koninklike vloot, weermag en lugmag sal teenwoordig wees. Volgens die paleis voldoen dié beplanning aan die hertog van Edinburgh se laaste wense. Lede van die publiek is egter versoek om weg te bly van die kasteel af, met die seremonie wat agter geslote deure sal plaasvind. ŉ Aanlyn boek waarin medelye uitgespreek kan word, is bekend gestel. Die koningin het Dinsdag haar eerste amptelike pligte uitgevoer sedert haar man se dood. Intussen het lede van die koninklike gesin ook rare foto’s van prins Philip saam met onder andere sy kleinkinders gedeel. Prins Philip het glo versoek dat ŉ minimale ophef van sy begrafnis gemaak word. Sy kis sal ŉ kort afstand van die St. George-kapel na die Windsor-kasteel vervoer word met ŉ Land Rover, wat prins Philip help ontwerp het. Sy persoonlike vlag, wat sy Griekse herkoms en Britse titels verteenwoordig, sal daaroor gedrapeer word. Sy vlootpet en swaard sal bo-op geplaas word. Die gewapende magte was baie belangrik vir die hertog, wat in die koninklike vloot gedien het, en hulle sal ŉ groot rol in sy begrafnis speel. Dienspligtiges oefen vir die seremoniële optog by die Pirbright-weermagopleidingsfasiliteit in Woking, Surrey, vir die prins se begrafnis. ŉ Volledige kleedrepetisie vind vandag (Donderdag) plaas. Die paleis het intussen ook bekend gemaak dat prins Philip se begrafnis weens die Covid-19-pandemie ŉ veel eenvoudiger en kleiner seremonie sal wees, met slegs 30 gaste wat die geleentheid sal bywoon. Paleisamptenare het bevestig die begrafnis sal regstreeks uitgesaai word en vind Saterdag 17 April om 16:00 (SA tyd) by die St. George-kapel by Windsor-kasteel, wes van Londen, plaas. Dit sal voorafgegaan word deur ŉ nasionale minuut van stilte. Kyk hier na die regstreekse uitsending van die begrafnis: